ᱢᱩᱥᱯᱷᱤᱠᱩᱨ ᱨᱚᱦᱤᱢ

ᱢᱳᱦᱟᱢᱢᱚᱫᱽ ᱢᱩᱥᱯᱷᱤᱠᱩᱨ ᱨᱚᱦᱤᱢ (ᱡᱟᱱᱟᱢ: ᱙ ᱢᱮ ᱑᱙᱘᱗) ᱢᱤᱫᱴᱮᱱ ᱵᱟᱝᱞᱟᱫᱮᱥᱤ ᱠᱨᱤᱠᱮᱴᱟᱨ ᱠᱟᱱᱟᱭ ᱟᱨ ᱵᱟᱝᱞᱟᱫᱮᱥ ᱡᱟᱹᱛᱤᱭᱟᱹᱨᱤ ᱠᱨᱤᱠᱮᱴ ᱫᱚᱞ ᱨᱮᱱ ᱯᱮᱭᱟ ᱯᱷᱚᱨᱢ ᱨᱮᱱ ᱚᱫᱷᱤᱱᱟᱭᱚᱠ ᱦᱚᱸᱭ ᱛᱟᱸᱦᱮᱸᱠᱟᱱᱟ᱾ ᱥᱮᱯᱴᱮᱢᱵᱚᱨ ᱒᱐᱑᱑ ᱨᱮ ᱨᱚᱦᱤᱢ ᱫᱚ ᱵᱟᱝᱞᱟᱫᱮᱥ ᱫᱚᱞ ᱨᱮᱱ ᱠᱟᱯᱛᱟᱱ ᱠᱚ ᱵᱮᱱᱟᱣ ᱞᱤᱫᱤᱭᱟ᱾ ᱩᱱᱤ ᱫᱚ ᱠᱨᱤᱠᱮᱴ ᱜᱟᱛᱮᱨᱮ ᱣᱤᱠᱮᱴ ᱠᱤᱯᱟᱨ ᱦᱤᱥᱟᱹᱵᱛᱮ ᱟᱨ ᱛᱟᱞᱟᱨᱮᱱ ᱵᱮᱴᱥᱢᱮᱱ ᱦᱤᱥᱟᱹᱵᱛᱮᱭ ᱜᱟᱛᱮᱜᱼᱟ᱾ ᱵᱟᱝᱞᱟᱫᱮᱥ ᱨᱮᱱ ᱜᱟᱛᱮ ᱠᱩ ᱵᱷᱤᱛᱨᱤ ᱨᱮ ᱩᱱᱤᱜᱮ ᱯᱟᱹᱦᱤᱞ ᱫᱷᱟᱣ ᱞᱮᱠᱟᱛᱮ ᱴᱮᱥᱴ ᱜᱟᱛᱮᱨᱮ ᱰᱟᱵᱚᱞ ᱥᱮᱱᱪᱩᱨᱤ ᱠᱟᱛᱮ ᱡᱚᱛᱚᱠᱷᱚᱱ ᱡᱟᱹᱥᱛᱤ ᱨᱟᱱᱮ ᱵᱮᱱᱟᱣ ᱟᱠᱟᱫᱟ᱾  

ᱵᱟᱝᱞᱟᱫᱮᱥ ᱨᱮᱱ ᱥᱟᱵᱮᱠ ᱠᱳᱪ ᱡᱮᱢᱤ ᱥᱤᱰᱚᱱᱥ ᱟᱜ ᱠᱟᱛᱷᱟ ᱞᱮᱠᱟᱛᱮ, ᱨᱚᱦᱤᱢ ᱫᱚ ᱢᱤᱫ ᱠᱷᱚᱱ ᱛᱩᱨᱩᱭ ᱵᱷᱤᱛᱨᱤᱨᱮ ᱡᱟᱸᱦᱟᱸᱨᱮᱜᱮ ᱯᱷᱮᱰ ᱠᱟᱛᱮᱜ ᱮ ᱜᱟᱛᱮ ᱫᱟᱲᱮᱭᱟᱜᱼᱟ᱾ ᱢᱩᱥᱯᱷᱤᱠ ᱫᱚ ᱵᱚᱜᱩᱲᱟ ᱡᱮᱞᱟ ᱤᱥᱠᱩᱞ ᱟᱨ ᱵᱟᱝᱞᱟᱫᱮᱥ ᱜᱟᱛᱮ ᱥᱮᱪᱮᱫ ᱯᱨᱚᱛᱤᱥᱴᱷᱟᱱ ᱨᱮᱱ ᱥᱮᱪᱮᱫᱤᱭᱟᱹᱭ ᱛᱟᱸᱦᱮᱸᱠᱟᱱᱟ᱾ ᱡᱟᱦᱟᱝᱜᱤᱨᱱᱚᱜᱚᱨ ᱡᱮᱜᱮᱛ ᱵᱤᱨᱫᱟᱹᱜᱟᱲ ᱠᱷᱚᱱ ᱢᱩᱥᱯᱷᱤᱠ ᱫᱚ ᱱᱟᱜᱟᱢ ᱥᱟᱛᱟᱢ ᱨᱮ ᱚᱱᱟᱨᱥ ᱰᱤᱜᱨᱤᱭ ᱠᱚᱨᱟᱣ ᱟᱠᱟᱫᱟ᱾  

᱒᱐᱑᱘ ᱥᱮᱨᱢᱟ ᱨᱮᱱᱟᱜ ᱱᱚᱵᱷᱮᱢᱵᱚᱨ ᱨᱮ ᱡᱤᱢᱵᱟᱵᱩᱭᱮ ᱵᱤᱨᱩᱫᱷ ᱵᱟᱨᱮᱭᱟ ᱴᱮᱥᱴ ᱜᱟᱛᱮ ᱨᱮ ᱵᱟᱨᱮᱭᱟ ᱰᱟᱵᱚᱞ ᱥᱮᱱᱪᱩᱨᱤ ᱟᱨ ᱣᱤᱠᱮᱴ ᱠᱤᱯᱟᱨ ᱦᱤᱥᱟᱹᱵ ᱛᱮᱦᱚᱸ ᱡᱚᱛᱚᱠᱷᱚᱱ ᱡᱟᱹᱥᱛᱤ ᱵᱟᱨᱮᱭᱟ ᱰᱟᱵᱚᱞ ᱥᱮᱱᱪᱩᱨᱤ ᱠᱚᱨᱟᱣ ᱨᱮᱱᱟᱜ-ᱮ ᱨᱮᱠᱚᱨᱰ ᱟᱠᱟᱫᱟ᱾ 

 ᱠᱟᱹᱢᱤ ᱡᱤᱭᱚᱱ 
᱒᱐᱐᱕ ᱥᱮᱨᱢᱟ ᱨᱮ ᱤᱝᱞᱮᱱᱰ ᱥᱚᱯᱷᱚᱨᱨᱮ ᱢᱩᱥᱯᱷᱤᱠ ᱯᱟᱹᱦᱤᱞ ᱫᱷᱟᱣ ᱞᱮᱠᱟᱛᱮ ᱜᱟᱛᱮᱨᱮ ᱥᱩᱡᱳᱜᱮ ᱧᱟᱢ ᱞᱮᱫᱟ᱾ ᱚᱱᱟᱜᱮ ᱤᱝᱞᱮᱱᱰ ᱨᱮᱱᱟᱜ ᱦᱟᱥᱟ ᱨᱮ ᱵᱟᱝᱞᱟᱫᱮᱥ ᱨᱮᱱᱟᱜ ᱦᱚᱸ ᱯᱟᱹᱦᱤᱞ ᱜᱟᱛᱮ ᱛᱟᱸᱦᱮᱸᱠᱟᱱᱟ᱾ ᱯᱟᱹᱦᱤᱞ ᱨᱮᱫᱚ ᱠᱷᱟᱹᱞᱤ ᱣᱤᱠᱮᱴ ᱠᱤᱯᱟᱨ ᱦᱤᱥᱟᱹᱵ ᱛᱮᱜᱮ ᱠᱩ ᱧᱮᱞᱮ ᱠᱟᱱ ᱨᱮᱦᱚᱸ ᱟᱭᱟᱜ ᱵᱮᱴᱤᱝ ᱦᱚᱸ ᱠᱤᱪᱷᱩᱫᱤᱱ ᱵᱷᱤᱛᱨᱤ ᱨᱮᱜᱮ ᱧᱩᱛᱩᱢᱮ ᱯᱟᱥᱱᱟᱣ ᱠᱮᱛ ᱛᱟᱭᱟ᱾ ᱤᱝᱞᱮᱱᱰ ᱥᱚᱯᱷᱚᱨ ᱚᱠᱛᱚᱨᱮ ᱞᱚᱨᱰ ᱨᱮᱱᱟᱜ ᱯᱟᱹᱦᱤᱞ ᱜᱟᱛᱮᱨᱮ ᱵᱟᱝᱞᱟᱫᱮᱥ ᱑᱐᱘ ᱨᱟᱱ ᱨᱮᱠᱩ ᱟᱣᱴ ᱪᱟᱵᱟ ᱞᱮᱱᱟ᱾ ᱚᱱᱟ ᱜᱟᱛᱮᱨᱮ ᱢᱩᱥᱯᱷᱤᱠ ᱑᱖ ᱨᱟᱱᱮ ᱠᱚᱨᱟᱣ ᱞᱮᱫᱟ᱾ ᱤᱱᱟᱹ ᱜᱟᱛᱮᱨᱮ ᱠᱷᱟᱹᱞᱤ ᱯᱮᱭᱟ ᱠᱨᱤᱠᱮᱴᱟᱨ ᱜᱮ ᱵᱟᱨᱮᱭᱟ ᱚᱝᱠᱚ ᱨᱮᱱᱟᱜ ᱨᱟᱱ ᱨᱮ ᱠᱚ ᱥᱮᱴᱮᱨ ᱫᱟᱲᱮ ᱞᱮᱫᱟ᱾ ᱤᱱᱟᱹ ᱛᱟᱭᱚᱢ ᱤᱱᱡᱩᱨᱤ ᱠᱷᱟᱹᱛᱤᱨ ᱢᱩᱥᱯᱷᱤᱠ ᱚᱱᱟ ᱥᱤᱨᱤᱡᱽ ᱨᱮᱱᱟᱜ ᱮᱴᱟᱜ ᱜᱟᱛᱮ ᱟᱨ ᱵᱟᱭ ᱜᱟᱛᱮ ᱫᱟᱲᱮ ᱞᱮᱱᱟ᱾  

 ᱠᱨᱤᱠᱮᱴ ᱡᱮᱜᱮᱛᱠᱟᱯ 
᱒᱐᱑᱕ ᱥᱮᱨᱢᱟ ᱨᱮᱱᱟᱜ ᱠᱨᱤᱠᱮᱴ ᱡᱮᱜᱮᱛᱠᱟᱯ ᱨᱮ ᱜᱟᱛᱮ ᱞᱟᱹᱜᱤᱛ ᱔ ᱡᱟᱱᱩᱣᱟᱨᱤ ᱒᱐᱑᱕ ᱢᱟᱹᱦᱤᱛ ᱵᱟᱝᱞᱟᱫᱮᱥ ᱠᱨᱤᱠᱮᱴ ᱵᱳᱨᱰ ᱑᱕ ᱥᱚᱦᱮᱫ ᱟᱜ ᱧᱩᱛᱩᱢ ᱠᱚ ᱯᱟᱨᱥᱟᱞ ᱠᱮᱫᱟ᱾ ᱚᱱᱟᱨᱮ ᱢᱩᱥᱯᱷᱤᱠᱩᱨ ᱦᱚᱸᱭ ᱛᱟᱸᱦᱮᱸᱠᱟᱱᱟ᱾ 

᱙ ᱢᱟᱨᱪ ᱒᱐᱑᱕ ᱢᱟᱹᱦᱤᱛ ᱦᱤᱞᱟᱹᱜ ᱮᱰᱤᱞᱮᱰ ᱳᱵᱷᱟᱞ ᱨᱮ ᱦᱩᱭᱞᱮᱱ ᱜᱨᱩᱯ ᱯᱟᱨᱵᱚ ᱨᱮᱱᱟᱜ ᱢᱚᱬᱮ ᱟᱜ ᱜᱟᱛᱮᱨᱮ ᱤᱝᱞᱮᱱᱰ ᱵᱤᱨᱩᱫᱷ ᱢᱚᱬᱮ ᱟᱜ ᱣᱤᱠᱮᱴ ᱨᱮ ᱢᱟᱦᱢᱩᱫᱩᱞᱞᱟᱦ ᱨᱤᱭᱟᱫᱽ ᱥᱟᱶ ᱵᱟᱝᱞᱟᱫᱮᱥ ᱯᱟᱸᱦᱴᱟ ᱠᱷᱚᱱ ᱡᱮᱜᱮᱛ ᱠᱟᱯᱨᱮᱱᱟᱜ ᱡᱟᱸᱦᱟᱸ ᱣᱤᱠᱮᱴ ᱨᱮᱜᱮ ᱡᱚᱛᱚᱠᱷᱚᱱ ᱡᱟᱹᱥᱛᱤ ᱑᱔᱑ ᱨᱟᱱ ᱨᱮᱱᱟᱜ ᱨᱮᱠᱚᱨᱰ ᱠᱤᱱ ᱠᱚᱨᱟᱣ ᱞᱮᱫᱟ᱾ ᱢᱤᱫ ᱢᱟᱦᱟᱸᱨᱤ ᱜᱟᱛᱮ ᱨᱮ ᱦᱚᱸ ᱱᱤᱭᱟᱹ ᱡᱩᱴᱤ ᱨᱮᱱᱟᱜ ᱨᱟᱱ ᱜᱮ ᱡᱚᱛᱚᱠᱷᱚᱱ ᱰᱷᱤᱨᱟ᱾ ᱚᱱᱟ ᱜᱟᱛᱮᱨᱮ ᱨᱩᱵᱮᱞ ᱦᱳᱥᱮᱱ ᱟᱜ ᱵᱳᱞᱤᱝ ᱛᱮ ᱵᱟᱝᱞᱟᱫᱮᱥ ᱑᱕ ᱨᱟᱱ ᱛᱮᱠᱚ ᱡᱤᱛᱟᱹᱣ ᱞᱮᱱᱟ ᱟᱨ ᱠᱳᱣᱟᱨᱴᱟᱨ ᱯᱷᱟᱭᱱᱟᱞ ᱨᱮᱠᱚ ᱥᱮᱴᱮᱨ ᱞᱮᱱᱟ᱾

 ᱨᱮᱠᱚᱨᱰ 
ᱢᱩᱥᱯᱷᱤᱠᱩᱨ ᱨᱚᱦᱤᱢ ᱯᱟᱹᱦᱤᱞ ᱵᱟᱝᱞᱟᱫᱮᱥᱤ ᱠᱨᱤᱠᱮᱴᱟᱨ ᱦᱤᱥᱟᱹᱵᱛᱮ ᱴᱮᱥᱴ ᱜᱟᱛᱮᱨᱮ ᱰᱟᱵᱚᱞ ᱥᱮᱱᱪᱩᱨᱤᱭ ᱠᱚᱨᱟᱣ ᱟᱠᱟᱫᱟ᱾ ᱓᱒᱑ ᱜᱚᱴᱟᱝ ᱵᱚᱞ ᱜᱟᱛᱮ ᱠᱟᱛᱮ ᱒᱒ ᱜᱚᱴᱟᱝ ᱪᱟᱨ ᱟᱨ ᱢᱤᱫ ᱴᱮᱱ ᱥᱤᱠᱥ ᱢᱟᱨᱟᱣ ᱠᱟᱛᱮ ᱒᱐᱐ ᱮ ᱨᱟᱱ ᱞᱮᱫᱟ᱾ ᱒᱐᱑᱓ ᱥᱮᱨᱢᱟ ᱨᱮ ᱥᱨᱤᱞᱚᱝᱠᱟ ᱥᱟᱶ ᱜᱟᱛᱮᱨᱮ ᱱᱤᱭᱟᱹ ᱨᱮᱠᱚᱨᱰ ᱢᱩᱥᱯᱷᱤᱠ ᱮ ᱠᱚᱨᱟᱣ ᱟᱠᱟᱫᱟ᱾ ᱒᱐᱑᱘ ᱥᱮᱨᱢᱟ ᱨᱮ ᱡᱤᱢᱵᱟᱵᱩᱭᱮ ᱥᱟᱶ ᱟᱨᱦᱚᱸ ᱢᱤᱫᱴᱮᱱ ᱰᱟᱵᱚᱞ ᱥᱮᱱᱪᱩᱨᱤ ᱠᱟᱛᱮ ᱠᱨᱤᱠᱮᱴ ᱱᱟᱜᱟᱢ ᱨᱮ ᱣᱤᱠᱮᱴᱠᱤᱯᱟᱨ ᱦᱤᱥᱟᱹᱵᱛᱮ ᱵᱟᱨᱮᱭᱟ ᱰᱟᱵᱚᱞ ᱥᱮᱱᱪᱩᱨᱤ ᱦᱩᱭᱮᱱ ᱛᱟᱭᱟ᱾ ᱟᱨ ᱯᱟᱹᱦᱤᱞ ᱵᱟᱝᱞᱟᱫᱮᱥᱤ ᱠᱨᱤᱠᱮᱴᱟᱨ ᱦᱤᱥᱟᱹᱵᱛᱮ ᱦᱚᱸ ᱴᱮᱥᱴ ᱨᱮ ᱵᱟᱨᱮᱭᱟ ᱰᱟᱵᱚᱞ ᱥᱮᱱᱪᱩᱨᱤ ᱨᱮᱱᱟᱜ ᱨᱮᱠᱚᱨᱰ ᱦᱚᱸ ᱦᱮᱭᱮᱱ ᱛᱟᱭᱟ᱾  

 ᱟᱨᱦᱚᱸ ᱧᱮᱞᱢᱮ 

 ᱵᱟᱨᱦᱮ ᱡᱚᱱᱚᱲ 
 Website 




ᱥᱟᱹᱠᱷᱭᱟᱹᱛ

ᱛᱷᱚᱠ:ᱵᱟᱝᱞᱟᱫᱮᱥ ᱨᱮᱱ ᱠᱨᱤᱠᱮᱴᱟᱨ